System of a Down

System of a Down, známa aj pod akronymom SOAD a často skracovaná na System, je arménsko-americká rocková skupina z Los Angeles v štáte Kalifornia, ktorá bola založená v roku 1995. Skupina sa skladá z Serja Tankiana (sólový spev, klávesy, rytmická gitara), Darona Malakiana (gitara, spev), Shava Odadjiana (basová gitara, sprievodný spev) a Johna Dolmayana (bicie). Skupina má veľmi osobitý štýl hudby, a tak ani medzi fanúšikmi nepanuje jednota v názore na to, o aký štýl vlastne ide. Časť tvrdí, že najpresnejšie ich vystihuje pojem hard rock, väčšina však hovorí aj o veľmi jedinečnej alternatívnej hudbe, v ktorej sa nachádza etno, funk, psycho, death metal s prvkami arménskeho folklóru.
Skupina si získala komerčný úspech s vydaním piatich štúdiových albumov, z ktorých tri debutovali na 1. mieste v americkom rebríčku Billboard 200. Tiež bola skupina nominovaná na štyri ceny Grammy, a ich skladba „B.Y.O.B.“ vyhrala v roku 2006 cenu Grammy v kategórii Best Hard Rock Performance. Skupina si dala v roku 2006 prestávku a znovu obnovila svoju činnosť v novembri 2010, pričom začali trojročné turné.
História skupiny.
V roku 1993 stretol v Los Angeles Serj Tankian gitaristu Darona Malakiana. Obaja v tom čase hrali v iných kapelách. Napokon však našli k sebe cestu, keď zistili, že majú toho veľa spločného. Spolu s bývalým členom, bubeníkom Ontronikom Khatchaturianom, ktorého neskôr nahradil John Dolmayan, vytvorili kapelu menom Soil. Shavo Odadijan (tiež arménskeho pôvodu) trávil veľa času so Soil a po čase bol požiadaný o to, aby sa stal ich manažérom. Neskôr sa však stal plnohodnotným členom kapely, kde hrá na basgitare. Výsledok tohto zloženia bol vznik kapely System of a Down v roku 1995. S Andranikom nahrali prvé demo nahrávky, ale po vážnom zranení ruky kapelu opustil a jeho miesto zaujal spomínaný John Dolmayan. 
Na jedno vystúpenie v Hollywoode ("Viper Room") si Guy Oseary z Maverick Records zavolal priateľa a producenta Ricka Rubina, ktorý produkoval hudbu pre skupiny ako Slayer, Red Hot Chilli Peppers, Danzig, Johnny Cash a Beastie Boys. Rick bol taký nadšený z hudby, že získal kapele zmluvu s "American Records" a produkoval ich prvý album z roku 1998. 
Po troch rokoch vystupovania ako predkapela na turné Slayer a účasti na Ozzfeste skupina vydala druhý album s názvom "Toxicity" v auguste 2001. Ten znamenal pre kapelu obrovský úspech. Vzhľadom na fakt, že sa zvyšné demá, ktoré vznikli pri nahrávaní Toxicity, dostali na internet, tretí album prišiel v novembri 2002 pod názvom "Steal This Album" (podľa Steal this book). Jeho predajnosť sa už ráta na desaťtisíce kópií. 
Tretí album sa však od predchádzajúcich líšil hlavne tým, že k nemu nebolo žiadne turné a nebyť vojny v Iraku, zrejme by nevzniklo ani video k skladbe „Boom!“. Po trojročnej pauze kapela v rámci jedného kalendárneho roku vydáva dvojalbum "Mezmerize/Hypnotize", s ktorým sa hneď dvakrát dostala na samý vrchol hitparády Billboardu (v ich kariére je to tretíkrát, prvýkrát sa im to podarilo s albumom "Toxicity" z roku 2001). Niečo podobné sa doteraz podarilo len The Beatles – v roku 1996 s kompiláciami "Anthology 2" a "Anthology 3" – a o dva roky neskôr raperovi DMX s jeho prvými dvoma sólovými počinmi.
Hudobný štýl.
Stephen Thomas Erlewine z Allmusic povedal „podobne ako viacero metalových skupín z 90. rokov, skupina System of a Down balansuje medzi undergroundovým thrash metalom a metalovými alternatívnymi rockermi 90. rokov ako Jane's Addiction“.
Štýlová rôznorodosť a úroveň experimentovania skupiny, robí obtiažnosti so štýlovým popísaním jej tvorby. Medzi jej štýly patria alternatívny metal, alternatívny rock, art rock, experimentálny metal, experimentálny rock, hard rock, heavy metal, new prog, nu metal, progresívny metal, progresívny rock a thrash metal.
Skupina používa množstvo hudobných nástrojov ako elektrická mandolína, barytónové elektrické gitary, akustické gitary, údy, sitary a dvanásťstrunové gitary.
Ovplyvnenie.
Medzi interpretov, ktorý ovplyvnili tvorbu skupiny System of a Down patria hudba Stredného východu, Ozzy Osbourne, Dead Kennedys, Frank Zappa, Slayer, Mike Patton, Mr. Bungle a Van Halen.